Og‘ir atletikada oltin, yengil atletika va boksdagi omadsiz seriya davom etadi. O‘zbekistonlik sportchilarning Tokio—2020 11-kunidagi natijalari

Yaponiyaning Tokio shahri mezbonlik qilayotgan Olimpiya o‘yinlarida o‘zbekistonlik sportchilar 3-avgust kungi chiqishlarini yakunladi.

Yengil atletika
Uch xatlab sakrash musobaqasida ishtirok etgan Ruslan Qurbonov saralash bahslarida berilgan imkoniyatlardan unumli foydalana olmadi va musobaqani hech qanday natijasiz yakunladi.
Boks
Rio—2016 Olimpiadasi chempioni Shahobiddin Zoirov (-52 kg) chorak finalda filippinlik Karlo Palamga qarshi jang qildi. Dastlabki raund filippinlik bokschining foydasiga hal bo‘ldi. Ikkinchi raund o‘tib borayotgan bir vaqtda Zoirov jarohat oldi va jang muddatidan avval to‘xtatildi. Shu vaqtga qadar to‘plangan ochkolar hisobiga ko‘ra Palam g‘olib deb topildi.

Elnur Abduraimov (-63 kg) armanistonlik Xovxannes Bachkovga 0:5 hisobida imkoniyati boy berib qo‘ydi. -60 kg vazn toifasida harakat qilgan Rayhona Qodirova esa braziliyalik Beatriz Ferreyraga qarshi hech narsa qila olmadi va chorak finalda o‘z yurishini to‘xtatdi.
Shu tariqa O‘zbekiston boks delegatsiyasida medal uchun kurashadigan birgina vakil qoldi. Bahodir Jalolov yarim finalda ishtirok etadigan yagona o‘zbekistonlik bo‘ladi.
Yunon-rum kurashi
Rustam Assakalov (-87 kg) 1/8 finalda gruziyalik mashhur kurashchi Lasha Gobadzeni taslim etib, chorak finalga chiqdi. O‘zbekiston vakili yarim final uchun kechgan bahsda xorvatiyalik Ivan Huklekka yutqazib qo‘ydi. Huklek finalga chiqa olmadi va Rustam bronza uchun kurashishdan ham mahrum bo‘ldi.

Shu tariqa yunon-rum kurashida O‘zbekiston vakillari o‘z yurishini to‘xtatdi. To‘rt nafar sportchidan hech biri medalga sazovor bo‘la olmadi.
Og‘ir atletika
Akbar Jo‘rayev (-109 kg) o‘zining yorqin chiqishi bilan O‘zbekiston delegatsiyasiga navbatdagi oltin medalni taqdim etdi. Jo‘rayev dast ko‘tarishda 193 kg, siltab ko‘tarishda esa 237 kg toshni bo‘ysundirib, oltin medalga sazovor bo‘ldi. Akbar siltab ko‘tarish va ikki kurash (430 kg) bo‘yicha Olimpiada rekordini o‘rnatdi.